આશરે 1974માં રમેશ અમીન અમદાવાદ નાટક કરવા આવ્યા. આ અરસામાં મારો નાટ્યોદય થયેલો. મારું નાટક આપણું કંઈક કરોને સફળ થયેલું. અમદાવાદમાં દિનેશ શુક્લ, ચારુબહેન પટેલ, અરવિંદ વૈદ્ય, રાજુ પટેલ, જશવંત ઠાકર આ બધાંનો જમાનો. હું 1971માં અમદાવાદ આવ્યો. 1974માં પ્રથમ વ્યવસાયી નાટક કર્યું. સફળતા મળી. કળાજગતમાં થયું કોઈ નવો આવ્યો છે. આ સમયે ટાઉનહોલમાં બોર્ડ ચડ્યું, અર્પણ કલાકેન્દ્ર – દહેગામનું નાટક. બધા વિચારમાં પડ્યા. દહેગામવાળા નાટક કરશે! માર્યા… ભરાઈ જશે બિચારા…રમેશ અમીન, પંકજ પટેલ, એસ. એ. કાદરી, વસુ અમીન જેવા મિત્રોએ મળીને સંસ્થા બનાવી. પહેલું જ નાટક સફળ થયું. આ પહેલાં આ ટીમ દહેગામ કોલેજના મિત્રો સાથે એકાંકી નાટકો અને યુથ ફેસ્ટિવલ માટે નાટક કરતા, અને એવોર્ડ પણ મેળવતા. આથી પ્રેરાઈને આ ટીમ અમદાવાદ આવી. સમય જતાં રમેશભાઈ અમીને અર્પણ સંસ્થા, અમદાવાદની સ્થાપના કરી. પંકજ પટેલ, રમેશ રાવલ, એસ. એ. કાદરી અને કે. ડી. ઠક્કર જેવા મિત્રોના સહકારથી સંસ્થાએ જોર પકડ્યું. મુંબઈથી ડિરેક્ટર બોલાવનાર આ પ્રથમ સંસ્થા હતી. 1976 પછી આ સંસ્થાએ સતત 44 વર્ષ સુધી સફળ નાટકો આપ્યાં અને 45મા વર્ષની ઉજવણી પણ આ વર્ષે કરી. ગઢ આલા પણ સિંહ ગેલા જેવી પરિસ્થિતિ થઈ. 45મા વર્ષની ભવ્ય ઉજવણી કરી, પણ આ વર્ષે જ સંસ્થાના સ્થાપક રમેશ અમીનને ગુમાવી દીધા.